Kristjan Järvi

Kristjan Järvi (sündinud 13. juunil 1972 Tallinnas) on eesti ja ameerika helilooja, produtsent ja dirigent, Neeme Järvi poeg.

Tema perekond kolis 1980. aastal Ameerika Ühendriikidesse. Seal koosnes tema suhtlusringkond alguses peamiselt väliseestlastest. Vanemad kasvatasid teda eestilikult. Eestit külastas Järvi taas pärast riigi taasiseseisvumist.

Kooliteed alustas ta 1980. aastal USAs. Ta on õppinud Manhattani muusikakoolis klaverit, Michigani ülikoolis dirigeerimist, täiendanud end Salzburgi Mozarteumis pianistide meistriklassis.

Kristjan Järvi asutas 1993. aastal New Yorgis ansambli Absolute Ensemble'i ja on tänaseni on ta selle ansambli kunstiline juht. 2007. aastal pälvisid Kristjan Järvi ja Absolute Ensemble silmapaistva kunstilise saavutuse eest Deutsche Banki preemia. Aastatel 2000–2004 oli Järvi Norrlands Opera peadirigent ja muusikaline juht. Aastatel 2004–2009 oli Järvi Viini Tonkünstleri orkestri peadirigent ja muusikajuht. Järvi on ka praegune Kammerorchesteri Baseli kunstiline nõustaja ning Läänemere Filharmoonikute (endise Balti noorte filharmoonia) dirigent ja asutaja. 2011. aasta aprillis nimetati Järvi MDR Sümfooniaorkestri järgmiseks peadirigendiks, leping kehtis aastatel 2012– 2017.

Lisaks Grammy nominatsioonile on Järvi Hilding Rosenbergi ooperi "Isle of Bliss" salvestamise eest võitnud ka Saksa plaadikriitikute preemia ja Rootsi Grammy. Ta on lindistanud Leonard Bernsteini "Missa" koos Tonkünstleri orkestri ja Absolute Ensambe'liga. Kui Järvi repertuaaris on palasid klassikalisest ja romantilisest ajastust, on ta ka 20. sajandi heliloojate ja kaasaegse muusika austaja, vahendades Arvo Pärdi, Heinz Karl Gruberi, Erkki-Sven Tüüri, Ezequiel Viñao, Peeter Vähi, Dave Soldieri ning Joe Zawinul ja Gediminas Gelgotas teoseid. 2014. aastal alustasid Järvi ja Prantsuse plaadifirma Naïve Classique käimasoleva projektiga Kristjan Järvi Sound Project.

Aastal 2016 asutas Kristjan Järvi oma produktsioonifirma Sunbeam Productions, mis tegeleb muusikalise loometegevuse ja kontsertide lavastamise ja esitamisega. Järvi on loominguline ja uuenduslik dirigent, programmilooja ja ettevõtja. Ta on mitmekülgne isiksus, kes jagab end klassikalise dirigendirepertuaari, omaenese orkestri Baltic Sea Philharmonic juhtimise ja piire nihutavate muusikaprojektide vahel.  

Aastal 2020 andis Kristjan Järvi välja oma debüütalbumi "Nordic Escapes". Heliplaadil mängivad Kristjan Järvi loomingut Nordic Pulse Ensemble, Londoni Sümfooniaorkestri ja Läänemere Filharmoonikud. Albumil teevad kaasa Liisi Koikson ja Mari Meentalo.

Äsja jõudis kuulajateni tema orkestri Baltic Sea Philharmonic ehk Läänemere Filharmoonikute plaat "Sleeping Beauty", millel kuuleb Pjotr Tšaikovski muinasjutulist balletti "Uinuv kaunitar". Järvi seadis ligi kolmetunnise partituuri lühemaks ja kontsentreeritumaks ning andis ühele kuulsamale teatrimuusika teosele uue elu 70-minutilise dramaatilise sümfooniana.

Isiklikku 
Tal on vend Paavo Järvi ja õde Maarika Järvi. Tema onu oli dirigent Vallo Järvi ja onupoeg on tšellist Teet Järvi.

</table>

Kristjan Järvil on esimesest abielust poeg, teisest abielust poeg ja kaks tütart ning hilisemast kooselust tütar.

Viited

Välislingid 
 Kristjan Järvi koduleht (inglise keeles)
 Priit Kuusk: Kristjan Järvi juhatab Viinis Bernsteini operetti "Candide", ERR, 21. november 2008
 Priit Kuusk. Kristjan Järvi alustab aasta viimast kontserdireisi. ERR Uudised, 5. detsember 2008.
 Priit Kuusk.  Kristjan Järvi juhatas Prantsusmaal jõulukontserte, ERR, 21. detsember 2008
 Priit Kuusk.  Kristjan Järvi dirigeerib uusaastakontserti Frankfurtis ERR, 1. jaanuar 2009
 Priit Kuusk.  New Jersey talvefestivalil esinevad Neeme ja Kristjan Järvi ERR, 8. jaanuar 2009
 Priit Kuusk. Järvi annab kontserte Itaalia raadio RAI esindusorkestriga ERR, 14. jaanuar 2009
 Priit Kuusk.  Kristjan Järvi juhatas erikontserti Londonis ERR, 21. jaanuar 2009
 Piret Kooli: Kristjan Järvi autoriplaat ja esimene suvi Eestis pärast lapsepõlve Klassikaraadio 14. august 2020

Eesti dirigendid
Ameerika Ühendriikide dirigendid
Järvide suguvõsa
Sündinud 1972